Το Ντητρόιτ κηρρύσει πτώχευση
πάντως οι βασικές υπηρεσίες προς τους πολίτες θα συνεχιστούν, δηλώνουν οι αρχές
Το Ντητρόιτ, η πόλη που κάποτε αποτελούσε σύμβολο της δύναμης της αμερικανικής βιομηχανίας, είναι η μεγαλύτερη πόλη στις ΗΠΑ που καταφεύγει σε πτώχευση, με στόχο την προστασία της από τους δανειστές της και την αναδιάρθρωση των οικονομικών της. Πριν 50 χρόνια, το Ντητρόιτ βρισκόταν στο επίκεντρο της ακμάζουσας αμερικανικής αυτοκινητοβιομηχανίας. Η πόλη είχε 1,8 εκατομμύρια κατοίκους, πολλοί απ’ τους οποίους εργάζονταν στις εταιρείες αυτοκινήτων. Σήμερα ο πληθυσμός του Ντητρόιτ έχει υποχωρήσει στις 700.000, ενώ ολόκληρες γειτονιές της πόλης έχουν εγκαταλειφτεί. Η πτώχευση δίνει στην πόλη την ευκαιρία να ανακάμψει, λέει ο δήμαρχος Ντέιβ Μπίνγκ, ο οποίος εξέφρασε την ελπίδα ότι πρόκειται για μια νέα αρχή για το Ντητρόιτ, το δημοσιονομικό έλλειμμα του οποίου ανέρχεται στα 300 εκατομμύρια και τα μακροχρόνια χρέη του στα 18 δισεκατομμύρια δολάρια. Το Μάρτιο, ο κυβερνήτης του Μίσιγκαν Ρίκ Σνάιντερ, προσέλαβε τον ειδικό για θέματα δημοσιονομικής εξυγίανσης και πτωχεύσεων, Κέβιν Ορ, για να εξετάσει την οικονομική πραγματικότητα στο Ντητρόιτ. Ο κ. Όρ δηλώνει ότι ήταν εμφανές από την αρχή ότι η πόλη βρισκόταν σε μη βιώσιμο οικονομικό μονοπάτι. Σύμφωνα με τον κ. Όρ, οι βασικές υπηρεσίες προς τους πολίτες θα συνεχιστούν στο Ντητρόιτ, όπως η αστυνομία και η πυροσβεστική. Αλλά θα υπάρξουν και ορισμένες εμφανείς ενδείξεις της πτώχευσης, όπως τα φώτα στους δρόμους και τα φανάρια της τροχαίας, πολλά απ’ τα οποία έχουν ήδη σβήσει. Επίσης δεν είναι ακόμη ξεκάθαρο το πώς η πτώχευση θα επηρεάσει τις συντάξεις και τις συμβάσεις εργασίας των περίπου 10 χιλιάδων δημοτικών υπαλλήλων του Ντητρόιτ. Ειδικό δικαστήριο θα επιτηρεί τα δημοσιονομικά της πόλης και πιστεύεται πως πολλοί απ’ τους δανειστές της θα πάρουν μόνο λίγα απ’ τα χρωστούμενα. Αναμένεται ότι η διαδικασία διευθέτησης των λεπτομερειών της υπόθεσης θα διαρκέσει τουλάχιστον ένα χρόνο.